Az Akcie K első fázisát, amely a férfi kolostorok ellen irányult, 1950. április 13-ról 14-re virradó éjszaka (a húsvét utáni pénteken) hajtották végre. Ebben az állambiztonsági szervek felügyelete alatt a Csehszlovák Néphadsereg és a népi milícia ("Ľudové milície", a párt saját fegyveres testülete) egységei 15 szerzetesrend 76 kolostorát foglalták el, amelyben 1180 szerzetes élt. Az eközben tanúsított brutalitás miatt ezt az eseményt később „csehszlovák Bertalan-éjnek” nevezték. A kolostorokat gépfegyveres katonák vették körbe, a szerzeteket fölverték álmukból, a refektóriumba terelték őket, és közölték velük, hogy a kolostort „a munkásosztály döntése alapján” be kell zárni, de aki el akarja hagyni a szerzetesrendet, hazamehet. A maradókat buszokra ültették, és gyűjtőtáborokba szállították, amelyek szintén államosított kolostorok voltak, például a szepességi Podolinban vagy az észak-csehországi Mariascheinban (Bohosudov, Krupka része).